হয়তো এর পেছনে – আজন্ম লালিত সংস্কার (কুসংস্কারও এর অন্তর্ভূক্ত), গোঁড়ামি, আধুনিক বিজ্ঞানের অগ্রগতিলব্ধ অনুসিদ্ধান্তগুলোতে প্রত্যয়ের অভাব – ইত্যাদি বিষয়গুলো কাজ করে। পরিবারের ধারণা, এবং তাকে কেন্দ্র করে গড়ে ওঠা পুরুষতান্ত্রিক, জৈবিক মূল্যবোধের যে দেয়াল সেটাই হয়তো ভেঙ্গে পড়তে চায়, বৃত্তের বাইরে চিন্তাকে বিস্তৃত করতে গেলে! কোনটা স্বাভাবিক, কোনটা প্রাকৃতিক, কোনটা ‘নর্মাল’ – সে সব বিষয়ে আঁকড়ে ধরার মতো আমাদের কিছু বদ্ধমূল ধারণা চাইই চাই, তা নাহলে কি আর জীবন চলে! কোনটা ‘নর্মাল’ আর কোনটা norm, তা নিয়ে আলোচনায় এক বন্ধু সেদিন গায়ত্রী স্পিভাক এর লেখার প্রসঙ্গ ধরে heteronormativity সমালোচনা-তত্ত্বের খবর জানিয়েছিল। (এখনো পড়ার সৌভাগ্য হয়নি লেখাগুলো; তবে পড়ার ইচ্ছে আছে)। এ বিষয়ে আপাতত উইকিভূক্তির লিন্কটি দেয়া হল উপরে। এটা যথেষ্ট নয় জানি, তবে এখান থেকেও আমরা সবাই মিলে বিষয়গুলোর আরও গভীরে যাওয়া শুরু করতে পারি মনে হয়। আর এর মধ্যে সদয় কেউ যদি প্রাসঙ্গিক আরও কোনো লেখার লিন্ক দিয়ে দেন এখানে তাহলেও একটা সামষ্টিক পাঠ হয়ে যেতে পারে।